Minn fyrsti sjónvarpsþáttur eftir 15 ár

Fyrsti sjónvarpsþátturinn minn eftir 15 ára hlé var tekinn upp í morgun. Hann heitir "Mér finnst" og verður sendur út á föstudögum kl. 21, í vetur á nýju sjónvarpsrásinni ÍNN (rás-20). Þetta eru umræðuþættir þar sem ég fæ til mín reyndar og skemmtilegar konur með sterkar skoðanir til þess að rökræða við mig um hvaðeina sem þeim (og mér) brennur á hjarta. Sjálf verð ég með þáttinn annað hvert föstudagskvöld, en Maríanna Friðjónsdóttir sjónvarpsstjóri ÍNN tekur hann á móti mér tvisvar í mánuði.

Stöðin fer af stað með fullum þunga n.k. föstudagskvöld þannig að mér virðist sem þátturinn minn verði upphafið - en raunar hafa tilraunaútsendingar staðið nú um nokkra hríð. Til stendur að senda efnið út alla virka daga kl. 20-22, og er stöðin fyrst og fremst helguð umræðu og talmáli. Þarna verða ýmsir þjóðkunnir þáttagerðarmenn, Margrét Frímannsdóttir, Mörður Árnason, Guðjón Bergmann, Randver Þorláksson, Illugi Gunnarsson og Katrín Jakobsdóttir - svo ég nefni nú þá sem ég man í augnablikinu. Ingvi Hrafn Jónsson verður að sjálfsögðu á sínum stað með Hrafnaþingið - enda eigandi stöðvarinnar og upphafsmaður.

En það var ótrúlega gaman að mæta í stúdíóið, þar sem Maríanna Friðjónsdóttir, fyrrverandi samstarfskona mín af RÚV, tók á móti okkur og stjórnaði upptökunni af sinni alkunnu fagmennsku og fumleysi. Við endurfundina rifjuðust upp góðar minningar, m.a. frá leiðtogafundinum í Höfða þegar við lögðum nótt við dag undir stjórn Ingva Hrafns, okkar gamla yfirmanns (núverandi eiganda ÍNN).

Við tókum upp tvo þætti í morgun. Í þeim fyrri komu til mín þrjár bloggandi konur, þær Marta B. Helgadóttir, Salvör Gissurardóttir og Jóna Á Gísladóttir sem allar eru öflugir og litríkir bloggarar. Og þær brugðust mér ekki í dag - gáfaðar, mælskar og skemmtilegar.

Í seinni þættinum, sem verður sendur út eftir tvær vikur, voru bókmenntafræðingarnir Soffía Auður Birgisdóttir og Silja Aðalsteinsdóttir. Við veltum okkur upp úr bókmenntum í miklum makindum - mest kvennabókmenntunum eins og gefur að skilja - og það var reglulega gaman að spjalla við þær stöllur svo fróðar og spakar sem þær eru - og margreyndar á þessum vettvangi.

Já, það er mikið vatn til sjávar runnið frá því ég vann síðast fyrir sjónvarp. Og það var vissulega ánægjulegt að vitja þess aftur eftir langa fjarveru. Þetta var BARA gaman, eins og börnin segja.

Sjáumst vonandi á rás-20 á föstudagskvöldið kl. 21.

Fyrri ummæli:
Til hamingju með þáttinn.

Takk innilega fyrir samveruna í dag og fyrir boðið Ólína.

Þetta verða góðir þættir hjá þér, virkilega skemmtileg útfærsla.

Til hamingju

||

Þú getur bókað mig sem fastan áhorfenda og ég mun "plögga" grimmt. Mér finnst ekkert minna en frábært að þú skulir vera komin aftur í sjónvarp og það með þætti með konum. Slagsíðan minnkar þó nokkuð. Til hamingju með þáttinn þinn og til hamingju stelpur, svona almennt og yfirleitt.

||

Gaman að heyra þetta og til hamingju!

||

Frábært, hlakka til að fylgjast með þessu.
Endilega máttu hóa í mig ef þig vantar umfjöllun um sálfræðileg málefni, já eða stjórnmál: prófkjörsreynsla mín var t.d. reynsla í lag.. verandi frekar ný í Flokknum, lítið bakland þar inni sérstaklega meðal ungliðanna.

||

Til hamingju með þáttinn Ólína hann verður án efa í senn fróðlegur og skemmtilegur. Veist þú hvort við munum geta horft á þessa stöð hérna á Ísafirði?

||

Ég fylgist örugglega með. Gott

einkaframtak

þetta

Innilega til hamingju með þetta

||

Til hamingju með þáttinn. Ég verð þó að skemma aðeins stemminguna með því að spyrja; hvers vegna ætlarðu aðeins að ræða við konur í þættinum? Verður þátturinn sérstakur vettvangur kvenréttindabaráttu? Karlar eru jú liðtækir í þeirri baráttu líka. Ég sé ekki ástæðuna fyrir þessu kynjavali í sjónvarpsþætti. Ættu karlar að taka sig saman í sérstaka gesta- og umræðuþætti þar sem konur hefðu ekki kost á þátttöku? Hvað er ég ekki að skilja? Ef þér finnst þessi spurning fáránleg þá vinsamlegast fyrirgefðu skilningsleysi mitt og útskýrðu.

||

Til hamingju með þáttinn þinn gamla samstarfskona. Hvenær unnum við saman að viðtalsþættinum þættinum hjá RÚV - var það 1991 - 1992? - já mikið rétt 15 ár síðan OMG!

||

Hefurðu áhuga á að fjalla um það mál sem ég og vinkona mín vorum að hrinda af stað í tengslum við kjör öryrkja?? bendi þér hér á síðuna okkar.

http://www.petitiononline.com/lidsauki/ Innilega til hamingju með nýja þáttinn. Bíð spennt eftir útsendingunni.

||

Til hamingju með nýja þáttinn þinn, gaman verður að sjá þig aftur í sjónvarpinu. Það er alveg öruggt að þennan þátt kem ég til með að horfa á.

||

Sæl Ólína. Ég er að kanna þetta með kennit. læt þig vita.

||

Innilega til hamingju með þáttinn þinn Ólína, ég verð að reyna að horfa á hann, hvar getur maður sér þetta Ínn ?

||

Takk fyrir svarið Ólína. Vonandi verður þátturinn þinn þá hvatning fyrir konur til að koma fram í sjónvarpi / fjölmiðlum og taka þátt í pólitík. Ég legg til að þú bjóðir sérstaklega ungum konum sem hafa skoðanir en eru ekki vanar fjölmiðlum (óþekktar). Það þarf að byggja upp kynslóð sem tekur ríkari þátt.

||

Takk fyrir mig aftur Ólína og innilega til hamingju með þáttinn. Það verður gaman að fylgjast með þér.

Ummæli:
Hjartanlega til hamingju Ólína mín, þetta hljómar vissulega spennandi. Myndirðu nokkuð vera svo sæt að gefa mér vink þegar þú veist hver vefslóðin verður? Það má ekki skilja okkur útlendingana útundan.

Verkefni: Hatursorðræða eða ekki
Merking: Ekki hatursorðræða